CELEX: 32017R0574
Language: lt
Date: 2016-06-07 00:00:00
Title: 2016 m. birželio 7 d. Komisijos deleguotasis reglamentas (ES) 2017/574, kuriuo Europos Parlamento ir Tarybos direktyva 2014/65/ES papildoma verslo laikrodžių tikslumo lygio techniniais reguliavimo standartais (Tekstas svarbus EEE. )

31.3.2017   
            
            
               LT
            
            
               Europos Sąjungos oficialusis leidinys
            
            
               L 87/148
            
         KOMISIJOS DELEGUOTASIS REGLAMENTAS (ES) 2017/574
   2016 m. birželio 7 d.
   kuriuo Europos Parlamento ir Tarybos direktyva 2014/65/ES papildoma verslo laikrodžių tikslumo lygio techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (1), ypač į jos 50 straipsnio 2 dalies trečią pastraipą,
   kadangi:
   
               (1)
            
            
               laikrodžių sinchronizavimas turi tiesioginės įtakos daugeliui sričių. Visų pirma jis padeda užtikrinti, kad skaidrumo duomenys sudarius sandorį lengvai gali būti patikimos konsoliduotos informacinės juostos dalimi. Sinchronizavimas taip pat labai svarbus vykdant pavedimų stebėjimą įvairiose prekybos vietose ir nustatant piktnaudžiavimo rinka atvejus, jis padeda aiškiau palyginti sandorius ir jų vykdymo metu vyraujančias rinkos sąlygas;
            
         
               (2)
            
            
               kiekvieną sekundę prekybos vietos gaunamų pavedimų skaičius gali būti labai didelis, daug didesnis už vykdomų sandorių skaičių. Jis gali siekti iki kelių tūkstančių pavedimų per sekundę, priklausomai nuo prekybos vietos, konkrečios prekybos vietos narių arba dalyvių ar klientų rūšies ir finansinių priemonių kintamumo ir likvidumo. Todėl, siekiant užtikrinti veiksmingą manipuliavimo rinka priežiūrą, tam tikrų rūšių prekybos veiklos laiko žymėjimas sekundės tikslumu būtų nepakankamas. Dėl šios priežasties būtina nustatyti mažiausio tikslumo reikalavimus, kurių turi laikytis prekybos vietų operatoriai ir jų nariai arba dalyviai, fiksuodami praneštinų įvykių datą ir laiką;
            
         
               (3)
            
            
               kompetentingos institucijos turi galėti atkurti visų su pavedimu susijusių įvykių tikslią laiko seką per visą kiekvieno pavedimo laikotarpį. Kompetentingos institucijos turi galėti konsoliduotai atkurti šiuos įvykius keliose prekybos vietose, kad galėtų vykdyti veiksmingą piktnaudžiavimo rinka stebėseną įvairiose prekybos vietose. Todėl būtina nustatyti bendrą referencinį laiką ir didžiausio nukrypimo nuo bendro referencinio laiko taisykles, siekiant užtikrinti, kad visi prekybos vietų operatoriai ir jų nariai arba dalyviai fiksuotų datą ir laiką remdamiesi tuo pačiu laiko šaltiniu ir pagal nuoseklius standartus. Taip pat būtina numatyti tikslų laiko žymėjimą, kad kompetentingos institucijos galėtų skirti įvairius praneštinus įvykius, kurie kitu atveju galėtų būti laikomi įvykę tuo pačiu metu;
            
         
               (4)
            
            
               tačiau yra prekybos modelių, kuriuos taikant didesnis tikslumas gali būti nesvarbus arba neįmanomas. Žodinės prekybos sistemoms ar prašymų dėl kotiruočių sistemoms, kurias naudojant turi dalyvauti žmonės arba negalima taikyti algoritminės prekybos, arba sistemoms, kurios naudojamos suderėtiems sandoriams sudaryti, turėtų būti taikomi skirtingi tikslumo standartai. Prekybos vietose, naudojančiose tas prekybos sistemas, paprastai nebūna daug įvykių, galinčių įvykti per tą pačią sekundę, vadinasi, įpareigoti tiksliau žymėti tų įvykių laiko nebūtina, kadangi mažiau tikėtina, kad tuo pačiu metu įvyktų keli įvykiai. Be to, tose prekybos vietose dėl sandorių gali būti tariamasi rankiniu būdu, o tai gali užtrukti šiek tiek laiko. Tose prekybos vietose taip pat sugaištama šiek tiek laiko nuo to momento, kai sandoris įvykdomas, iki to momento, kai jis užfiksuojamas prekybos sistemoje, vadinasi, taikant griežtesnius tikslumo reikalavimus, prekybos vietos operatoriaus, prekybos vietos narių arba dalyvių daromi įrašai nebūtinai būtų reikšmingesni ir tikslesni;
            
         
               (5)
            
            
               kompetentingos institucijos turi suprasti, kaip prekybos vietos ir jų nariai arba dalyviai užtikrina savo įrašų atsekamumą pagal suderintąjį pasaulinį laiką (UTC). Taip yra dėl skirtingų sistemų sudėtingumo ir alternatyvių metodų, kuriuos galima naudoti sinchronizuojant laiką pagal UTC. Atsižvelgiant į tai, kad laiko paklaidą gali lemti daug įvairių elementų, taip pat tikslinga nustatyti priimtiną didžiausio nukrypimo nuo UTC lygį;
            
         
               (6)
            
            
               nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente nustatytos nuostatos ir susijusios nacionalinės nuostatos, kuriomis į nacionalinę teisę perkeliama Direktyva 2014/65/ES, būtų pradėtos taikyti nuo tos pačios dienos;
            
         
               (7)
            
            
               šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
            
         
               (8)
            
            
               EVPRI dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Referencinis laikas
   Prekybos vietų operatoriai ir jų nariai arba dalyviai sinchronizuoja verslo laikrodžius, kuriuos jie naudoja bet kokio praneštino įvykio datai ir laikui užfiksuoti, su suderintuoju pasauliniu laiku (UTC), kurį skelbia ir tikslina laiko centrai, įrašyti į paskutinės Tarptautinio svorių ir matų biuro (pranc. Bureau international des poids et mesures) metinės laiko veiklos ataskaitos sąrašą. Prekybos vietų operatoriai ir jų nariai arba dalyviai taip pat gali sinchronizuoti verslo laikrodžius, kuriuos jie naudoja bet kokio praneštino įvykio datai ir laikui užfiksuoti, su UTC, kurį skelbia palydovinė sistema, su sąlyga, kad apskaitomas bet koks laiko nuokrypis nuo UTC ir jis pašalinamas iš laiko žymos.
   2 straipsnis
   Prekybos vietų operatorių užtikrinamas tikslumo lygis
   1.   Prekybos vietų operatoriai užtikrina, kad jų verslo laikrodžiai atitiktų priedo 1 lentelėje nurodytus tikslumo lygius pagal kiekvienos iš jų prekybos sistemų delsos laiką „nuo tinklų sietuvo iki tinklų sietuvo“ (angl. gateway to gateway latency).
   Delsos laikas „nuo tinklų sietuvo iki tinklų sietuvo“ yra laikas, skaičiuojamas nuo to momento, kai prekybos vietos sistemos išorinis tinklų sietuvas gauna pranešimą, išsiunčia jį pavedimo pateikimo protokolu, apdoroja derinimo mechanizmu ir tuomet išsiunčia atgal, iki tol, kol iš tinklų sietuvo išsiunčiamas gavimo patvirtinimas.
   2.   Nukrypstant nuo 1 dalies, prekybos vietų operatoriai, naudojantys žodinės prekybos sistemą, prašymų dėl kotiruočių sistemą, kurias naudojant turi dalyvauti žmonės arba negalima taikyti algoritminės prekybos, arba sistemą, kurioje įforminami suderėti sandoriai pagal Europos Parlamento ir Tarybos reglamento (ES) Nr. 600/2014 (3) 4 straipsnio 1 dalies b punktą, užtikrina, kad jų verslo laikrodžiai nenukryptų daugiau kaip viena sekunde nuo UTC, nurodyto šio reglamento 1 straipsnyje. Prekybos vietos operatorius užtikrina, kad laikas būtų fiksuojamas bent vienos sekundės tikslumu.
   3.   Prekybos vietų operatoriai, kurie naudoja kelių rūšių prekybos sistemas, užtikrina, kad kiekviena sistema atitiktų tai sistemai taikomą tikslumo lygį pagal 1 ir 2 dalis.
   3 straipsnis
   Prekybos vietos narių arba dalyvių užtikrinamas tikslumo lygis
   1.   Prekybos vietų nariai arba dalyviai užtikrina, kad jų verslo laikrodžiai, kuriuos jie naudoja praneštinų įvykių laikui užfiksuoti, atitiktų priedo 2 lentelėje nurodytą tikslumo lygį.
   2.   Prekybos vietų nariai arba dalyviai, kurie vykdo kelių rūšių prekybos veiklą, užtikrina, kad sistemos, kurias jie naudoja praneštiniems įvykiams užfiksuoti, atitiktų kiekvienai iš šių prekybos veiklų taikomą tikslumo lygį pagal priedo 2 lentelėje nurodytus reikalavimus.
   4 straipsnis
   Didžiausio nukrypimo reikalavimų laikymasis
   Prekybos vietų operatoriai ir jų nariai arba dalyviai sukuria atsekamumo pagal UTC sistemą. Jie turi galėti įrodyti atsekamumą pagal UTC, dokumentais pagrįsdami sistemos struktūrą, veikimą ir specifikacijas. Jie turi galėti nustatyti tikslų momentą, kuriuo užfiksuojama laiko žyma, ir įrodyti, kad tas momentas visoje sistemoje, kurioje užfiksuojama laiko žyma, nesikeičia. Jie turi atlikti atsekamumo sistemos atitikties šiam reglamentui peržiūrą ne rečiau kaip kartą per metus.
   5 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 3 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 7 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 349.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
   
      (3)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
   
      PRIEDAS
      
         1 lentelė
      
      
         Prekybos vietų operatorių užtikrinamas tikslumo lygis
      
      
                  Prekybos sistemos delsos laikas „nuo tinklų sietuvo iki tinklų sietuvo“ (angl. gateway-to-gateway latency time)
               
               
                  Didžiausias nukrypimas nuo suderintojo pasaulinio laiko (UTC)
               
               
                  Laiko žymos tikslumas
               
            
                  > 1 milisekundė
               
               
                  1 milisekundė
               
               
                  1 milisekundė arba tiksliau
               
            
                  ≤ 1 milisekundė
               
               
                  100 mikrosekundžių
               
               
                  1 mikrosekundė arba tiksliau
               
            
         
      
         2 lentelė
      
      
         Prekybos vietos narių arba dalyvių užtikrinamas tikslumo lygis
      
      
                  Prekybos veiklos rūšis
               
               
                  Aprašymas
               
               
                  Didžiausias nukrypimas nuo suderintojo pasaulinio laiko (UTC)
               
               
                  Laiko žymos tikslumas
               
            
                  Veikla, kurioje naudojama didelio dažnio algoritminės prekybos metodas
               
               
                  Didelio dažnio algoritminės prekybos metodas
               
               
                  100 mikrosekundžių
               
               
                  1 mikrosekundė arba tiksliau
               
            
                  Veikla, kurioje naudojamos žodinės prekybos sistemos
               
               
                  Žodinės prekybos sistemos, kaip apibrėžta Komisijos deleguotojo reglamento (ES) 2017/583 (1) 5 straipsnio 5 dalyje
               
               
                  1 sekundė
               
               
                  1 sekundė arba tiksliau
               
            
                  Veikla, kurioje naudojamos prašymų dėl kotiruočių sistemos, kurias taikant turi dalyvauti žmonės arba kuriose negalima taikyti algoritminės prekybos
               
               
                  Prašymų dėl kotiruočių sistemos, kaip apibrėžta Komisijos deleguotojo reglamento (ES) 2017/583 5 straipsnio 4 dalyje
               
               
                  1 sekundė
               
               
                  1 sekundė arba tiksliau
               
            
                  Suderėtų sandorių sudarymo veikla
               
               
                  Suderėtas sandoris, kaip nurodyta Reglamento (ES) Nr. 600/2014 4 straipsnio 1 dalies b punkte
               
               
                  1 sekundė
               
               
                  1 sekundė arba tiksliau
               
            
                  Bet kuri kita prekybos veikla
               
               
                  Visa kita prekybos veikla, nepatenkanti į šią lentelę
               
               
                  1 milisekundė
               
               
                  1 milisekundė arba tiksliau
               
            
         (1)  2016 m. liepos 14 d. Komisijos deleguotasis reglamentas (ES) 2017/583, kuriuo Europos Parlamento ir Tarybos reglamentas (ES) Nr. 600/2014 dėl finansinių priemonių rinkų papildomas techniniais reguliavimo standartais, susijusiais su prekybos vietoms ir investicinėms įmonėms taikomais skaidrumo reikalavimais, susijusiais su obligacijomis, struktūrizuotais finansiniais produktais, apyvartiniais taršos leidimais ir išvestinėmis finansinėmis priemonėmis (žr. šio Oficialiojo leidinio p. 229).